
A párnafiában nem fial a pénz

Pályázat a pénzügyi és 

befektetési kultúra fejlesztéséért 

                Az Öngondoskodás Alapítvány megállapítása szerint a minimális lakossági megtakarítás, az elmaradott befektetési kultúra és a növekvő lakossági eladósodás a magyar gazdaság egyik alapvető problémája. Ezért a legnagyobb pénz- és tőkepiaci szereplők közös szemléletformáló kampányt indítanak, amelynek középpontjában a megtakarításon alapuló öngondoskodás eszméje áll. A kampány az iskolákban kezdődik: a felmérések szerint a középiskolások a felnőtteknél nyitottabbak a felelős pénzügyi kultúra elsajátítására. Többségük szívesebben tanulna pénzügyi ismereteket, mint hagyományos műveltségi tantárgyakat.  A legnagyobb hazai pénz- és tőkepiaci szereplők összefogásával megalakult Öngondoskodás Alapítvány célja, hogy az alapvető pénzügyi ismeretek oktatása bekerülhessen az iskola falai közé. 

         A magyarok megtakarítási és befektetési kultúrája a legelmaradottabb egész Európában. Bár az átlagkeresetet egy év alatt 20%-kal nőtt, tovább csökkent a lakosság megtakarítási hajlandósága. A több pénzt a magyarok befektetés helyett fogyasztásra költik. Míg korábban száz forint jövedelemből tízet félretettek, addig a fogyasztás felfutása és az egyre növekvő hitelfelvétel következtében ma már alig több mint három forintot takarítnak meg. A GfK Piackutató Intézet felmérése szerint a felnőtt lakosságnak mindössze 41 százaléka rendelkezik valamilyen megtakarítással. A megtakarítások szerkezete is elavult: a megfelelő hozamot, értékmegőrzést biztosító lehetőségek helyett a többség még mindig folyószámlán vagy otthon, a párnacihában tartja a pénzét. 

            A lakossági megtakarítás ösztönzése minden gazdasági szereplő elemi érdeke. Ha a lakosság továbbra is ilyen keveset tesz félre, az államháztartás hiányát csak külföldről lehet finanszírozni. A megtakarítási hajlandóság kismértékű elmozdulása óriási pótlólagos tőkét jelenthet a gazdaság számára. Mindez azonban csak alapvető szemléletváltozással érhető el. Ezért a legnagyobb hazai pénz- és tőkepiaci szereplők úgy döntöttek, hogy szemléletformáló kampányt indítanak a megtakarítás alapú öngondoskodás eszméjének széles körű népszerűsítése érdekében. 

               Pályázat öngondoskodásra

                 Az alapítvány tavaly hirdetett nyílt pályázatot hároméves kampány megvalósítására a hazai befektetési kultúra fejlesztése érdekében. A kampány idén tavasszal kezdődik. A győztes konzorcium a társadalmi célú kommunikáció széles eszköztárát kívánja alkalmazni, beleértve a PR, a reklám, direkt marketing, és az online kommunikáció módszereit. 

                  A kampány alapgondolata: mindenki lehet pénzember. Azaz minden ember megtalálhatja az élethelyzetének megfelelő befektetési és megtakarítási lehetőségeket, függetlenül attól, hogy hány éves és mennyi pénzt keres. A kampány nem a pénzügy-befektetési eszközök, hanem a megtakarítási célok felől közelíti meg az öngondoskodás témáját. Másként fogalmazva: a kampány középpontjában család, a tanulás, az egészség vagy az öregkor áll. A cél, hogy a lakosság egyre nagyobb hányada gondolkodjék arról, miként gondoskodhat felelősen önmaga és családja biztonságáról, és tudja, hogyan használhatja ki a pénz- és tőkepiacok nyújtotta lehetőségeket.  Az alapítvány azt kívánja elérni, hogy „mindenki lépjen egyet előre” az öngondoskodás felé: aki otthon tartja a pénzét, vigye banka; aki bankszámlán tartja, válaszon megfelelő hozamot nyújtó befektetési lehetőséget; aki befektet, keressen az élethelyzetének és kockázattűrő képességének megfelelő termékeket.

         Ha a következő egy-két évtizedben nem sikerül általánossá tenni a megtakarításon alapuló öngondoskodás gondolatát, a mai felnőttek kezelhetetlen adóságot hagynak örökül a következő generációkra. Éppen ezért a kampány kiemelt célcsoportját a 516 ezer középiskolás diák és a 350 ezer főiskolás és egyetemista jelenti. Felmérések szerint a fiatalok szüleiknél jóval nyitottabbak a modern pénzügyi kultúra elsajátítására. Nincsenek téves információik, rossz berögződéseik a pénz- és tőkepiacokkal kapcsolatban. Emellett egyre inkább ők a véleményformálók otthon, a családban is. A kampány nem titkolt célja, hogy – a számítógépes ismeretekhez hasonlóan – a modern pénzügyi kultúra is a gyerekeken keresztül jusson el a családokba.

             Középiskolás felmérés

            A Marketing Centrum tavaly az ország 22 legjobbnak tartott gimnáziumának 500 tanulóját kérdezte meg a pénzgazdálkodáshoz és öngondoskodáshoz való viszonyáról. A közvélemény-kutatási eredményekből kiderült, hogy az öngondoskodásra való törekvés egyre fontosabb részét képezi a mai fiatalok életstratégiájának. A mai korosztály szívesen elsajátítaná a reális anyagi gyarapodáshoz szükséges alapvető gazdasági és pénzügyi ismereteket. A felmérés egyik legfontosabb tanulsága, hogy a diákok úgy látják: nem klasszikus műveltségre, hanem praktikus tudásra van szükségük. 
Ahhoz, hogy az életben érvényesülj, mely tantárgyak, ismeretek a legfontosabbak az alábbiak közül? Válaszd ki az 5 legfontosabbat! 

A diákok 63%-a szerint a pénzügyi ismereteknek a legfontosabb öt iskolai tantárgy között a helye, 61%-uk kifejezetten szeretné, ha iskolájában lenne pénzgazdálkodással kapcsolatos oktatás. A diákok 75%-a biztosan elmenne egy olyan szakkörre, ahol egy saját vállalkozás beindításáról tanulhatna. 

          Noha a diákok a legfontosabb tárgyak között említik, a pénzügyi oktatás nem létezik alaptantervi szinten Magyarországon. Az Öngondoskodás Alapítvány célja, hogy az alapvető pénzügyi ismeretek oktatása bekerülhessen az iskola falai közé. 

